b'\n_START_ARTICLE_\nMartti Turunen (kuoronjohtaja)\n_START_PARAGRAPH_\nMartti Johannes Turunen alias \xe2\x80\x9dPyssy\xe2\x80\x9d (11. elokuuta 1902 Viipuri \xe2\x80\x93 29. huhtikuuta 1979 Helsinki) oli suomalainen kuoronjohtaja ja s\xc3\xa4velt\xc3\xa4j\xc3\xa4.\n_START_SECTION_\nHenkil\xc3\xb6historia\n_START_PARAGRAPH_\nTurusen vanhemmat olivat  muusikko, vahtimestari Matti Turunen ja Ida Sofia Tuovinen, naimisissa h\xc3\xa4n oli Irene Anna Maria Inarin kanssa. Ylioppilaaksi Turunen tuli 1922 ja opiskeli Viipurin Orkesterikoulussa ja helsingin konservatoriossa. Helsingin kauppakorkeakoulusta h\xc3\xa4n valmistui ekonomiksi 1928 ja Helsingin yliopistosta filosofian maisteriksi 1930. H\xc3\xa4n suoritti my\xc3\xb6s Helsingin kirkkomusiikkiopiston p\xc3\xa4\xc3\xa4st\xc3\xb6tutkinnon vuonna 1937. Musiikkiuransa Turunen aloitti Viipurin musiikkiopistossa Boris Sirpon viuluoppilaana. H\xc3\xa4n johti muun muassa Ylioppilaskunnan Laulajia (1931\xe2\x80\x931959), Mieskuoro Laulu-Miehi\xc3\xa4 (1933\xe2\x80\x931968) ja Suomen Laulua (1946\xe2\x80\x931967). H\xc3\xa4n opetti Sibelius-Akatemiassa kuoronjohtoa 1930\xe2\x80\x931957. Turunen toimi Suomen musiikkilehden p\xc3\xa4\xc3\xa4toimittajana 1931\xe2\x80\x931932 ja Musiikkitiedon vuodesta 1933. Professorin arvonimen h\xc3\xa4n sai vuonna 1958._NEWLINE_Turusella oli useita musiikkialan j\xc3\xa4rjest\xc3\xb6teht\xc3\xa4vi\xc3\xa4. H\xc3\xa4n toimi vuosina 1931\xe2\x80\x931969 Teoston johtajana, vuosina 1945\xe2\x80\x931969 Suomen S\xc3\xa4velt\xc3\xa4j\xc3\xa4t ry:n taloudenhoitajana, vuosina 1948\xe2\x80\x931958 Nuoren Voiman Liiton ylijohtajana ja vuosina 1956\xe2\x80\x931971 SULASOL:n puheenjohtajana.\n_START_SECTION_\nTuotanto\n_START_PARAGRAPH_\nTurusen s\xc3\xa4vellystuotantoon kuuluu muun muassa kantaatteja sek\xc3\xa4 noin 50 kuorolaulua ja noin 70 yksinlaulua, piano- ja viulukappaleita ja orkesteris\xc3\xa4vellyksi\xc3\xa4, samoin kuin laulusarjoja kuten Kirjekyyhkynen ja Kansa korpien. H\xc3\xa4nen suosituimpiin yksitt\xc3\xa4isiin laulus\xc3\xa4vellyksiins\xc3\xa4 kuuluvat Aleksis Kiven runoon s\xc3\xa4velletty yksinlaulu Sunnuntai ja Mauno Isolan runoon s\xc3\xa4velletty joululaulu Me k\xc3\xa4ymme joulun viettohon.'